O'zbekistonda tez tibbiy yordamning yagona vertikal boshqaruv tizimi yo'lga qo'yiladi

O'zbekistonda tez tibbiy yordam bo'yicha elektron avtomatlashtirilgan boshqaruv tizimi Toshkent shahri tajribasi asosida respublikaning boshqa hududlarida 2023 yil 1 sentyabrga qadar to'liq joriy qilinadi. Prezident Shavkat Mirziyoev bu bo'yicha farmonni imzoladi.
Hujjatga ko'ra, Respublika tez tibbiy yordam markazi va uning 14 ta hududiy filiali tez tibbiy yordam xizmati hamda tibbiy avtoxo'jaliklar negizida tashkil qilinadi va tez tibbiy yordamning yagona vertikal boshqaruv tizimi yo'lga qo'yiladi.
Markaz Qoraqalpog'iston Respublikasi, Toshkent shahri va viloyatlardagi tez tibbiy yordam faoliyatini respublika bo'yicha muvofiqlashtiradi va nazorat qiladi. Tez tibbiy yordam xizmati xodimlari hamda maxsus avtotransport vositalari (ehtiyot qismlar, yoqilg'i-moylash materiallari va boshqalar), dori vositalari va sarflash materiallari, tibbiy jihozlar ta'minoti Markazning hududiy filiallariga o'tkaziladi.
Markaz va uning hududiy filiallarida situatsion muvofiqlashtiruvchi bo'limlar tashkil etilib, tuman (shahar) va hududlardagi tez tibbiy yordam tizimi faoliyatini tahlillar asosida boshqaradi va takomillashtirish bo'yicha takliflar kiritadi. Sog'liqni saqlash vazirligi tizimidagi avtoxo'jaliklar tarkibidagi tez tibbiy yordam avtotransport vositalari Markazning hududiy filiallari tarkibiga o'tkaziladi hamda avtotransport vositalariga texnik xizmat ko'rsatish autsorsing shartnomalari asosida amalga oshiriladi. Tez tibbiy yordam avtotransport vositalarida yoqilg'i-moylash materiallarining sarfi elektron dastur orqali nazorat qilinadi.
Bundan tashqari, 2022 yil 1 dekabrgacha Andijon, Jizzax, Samarqand va Surxondaryo viloyatlari, 2023 yil 1 sentyabrgacha esa Qoraqalpog'iston Respublikasi, Buxoro, Qashqadaryo, Navoiy, Namangan, Sirdaryo, Toshkent, Farg'ona va xorazm viloyatlari tuman (shahar)laridagi dispetcherlik xizmatlari tugatilib, Toshkent shahri tajribasi asosida Markazning hududiy filiallarida yagona “Call-markaz”lar faoliyati yo'lga qo'yiladi.
Tez tibbiy yordam bo'yicha elektron avtomatlashtirilgan boshqaruv tizimini joriy etish Axborot texnologiyalari va kommunikatsiyalarini rivojlantirish vazirligi huzuridagi Axborot-kommunikatsiya texnologiyalarini rivojlantirish jamg'armasi mablag'lari hisobidan amalga oshiriladi.
Avvalroq Shavkat Mirziyoev raisligida 5 may kuni tez tibbiy va shoshilinch yordam xizmati faoliyatini takomillashtirish bo'yicha videoselektor yig'ilishi o'tkazilgandi. Shuningdek, Prezident qarori bilan 1000 ta tez tibbiy yordam maxsus transporti xarid qilinishi xabar qilingandi.